Dengang i 1990 hed den amerikanske præsident George Bush senior, TV2 Lorry var lige gået i luften, og George Michael brød med sangen ’Freedom!’ definitivt med sin fortid som sanger i popgruppen Wham!

Det var før, mobiltelefoner og fladskærme blev hvermandseje, og der var endnu to år til, at Danmark kunne kalde sig europamestre i fodbold.

Godt gammeldags flow-tv var mange menneskers foretrukne tidsfordriv, og i Hollywood havde den amerikanske tv-producer Aaron Spelling netop færdiggjort første sæson af en ny tv-serie, der var sat til at have premiere den 4. oktober samme år.

Skulle slå canadisk konkurrent af banen

Serien fik navnet ’Beverly Hills 90210’ og var Aaron Spellings modstykke til den canadiske ungdomsserie ’Degrassi Junior High’, der på det tidspunkt var i gang med sin fjerde sæson.

25 år med 'Beverly' Søndag den 4. oktober er det 25 år siden, at første afsnit af ’Beverly Hills 90210’ blev sendt på amerikansk tv. I den anledning sætter dr.dk/kultur fokus på serien og dens betydning. Følg med på dr.dk over weekenden, hvor du blandt andet kan læse et eksklusivt interview med skuespilleren Carol Potter, der spiller Brenda og Brandons mor Cindy Walsh.

Ligesom ’Degrassi Junior High’ skulle ’Beverly Hills 90210’ behandle emner som mobning, sex og selvmordstanker i øjenhøjde med sit teenagepublikum. Men som sæsonerne skred frem, blev det hurtig klart, at Aaron Spelling alligevel havde valgt en noget anden indgang til teenagerverdenen end den canadiske serie.

Realistiske teenageproblemer blev afløst af soap-inspirerede kærlighedsdramaer, og til tider var manuskriptet og skuespilpræstationerne så tåkrummende, at man kun kunne grine af det.

’Beverly Hills 90210’ var langt fra nogen højkulturel oplevelse, men det var næsten fra starten en kæmpe seersucces, og på sit højdepunkt så 20 millioner amerikanere med hver uge.

916.000 danskere seere om ugen

I Danmark havde serien først premiere i 1992, hvor den fik fast sendetid på TV 2 torsdag aften klokken 20.00. Blot et år efter premieren havde serien 916.000 seere om ugen i gennemsnit. Det er nogenlunde det samme antal, som ser med, når DR sender ’Den Store Bagedyst’ eller viser et nyt afsnit af tv-serien ’Broen’.

"Hvis man tager en tilfældig dansk person, som har været teenager i 1990’erne, så er jeg sikker på, han eller hun ville vide hvad Beverly Hills var" tv-ekspert Keld Renicke

'Beverly Hills 90210', eller bare ’Beverly’ i folkemunde, var det man talte om i skolen, på studiet eller på arbejdspladsen, og en af dem, der talte med dengang var tv-eksperten Keld Reinicke.

Han kalder 'Beverly Hills' for ”et af de stærkeste generationsportrætter nogensinde”.

- Serien havde en enorm gennemslagskraft i hele verden. Hvis man tager en tilfældig dansk person, som har været teenager i 1990’erne, så er jeg sikker på, han eller hun ville vide, hvad Beverly Hills var, siger Keld Reinicke til DR Kultur.

Se 'Beverly Hills' og du vil forstå 1990'erne

Han mener, at serien står som en af de stærkeste kulturelle brands og tidsbilleder for teenagere i 1990’erne.

- Serien ramte plet, fordi den formåede at få fat i en målgruppe, der dengang, mere end nogen andre, havde brug for at definere deres liv gennem tv og tv-serier. Så hvis man ønsker at blive klog på ungdommen i 90'erne, så kommer man ikke uden om at kigge på ’Beverly Hills 90210’, siger Keld Reinicke.

At handlingen og skuespilpræstationerne til tider var ringe, var sådan set ligegyldigt, siger Keld Reinicke.

- Man så jo ikke 'Beverly Hills' og forventede det store episke drama. Man så serien, fordi man identificerede sig med Dylan, når han var sur på sin far, eller når Brenda havde hjertesorger. Det var universelle teenageproblemer fortalt i øjenhøjde med målgruppen.

Da torsdag blev til "lille fredag"

Karen Klitgaard Povlsen, der er lektor ved Aarhus Universitet, forskede i 1990’erne blandt andet i den kendte serie, og udgav i 1999 den akademiske bog ’ Beverly Hills 90210: Soaps, ironi og danske unge’. Hun begyndte at interessere sig for serien, fordi hun opdagede, at serien blev en social begivenhed.

"Det er den serie, der har skabt lille fredag i Danmark" Karen Klitgaard Povlsen, forfatter til bogen Beverly Hills 90210: Soaps, ironi og danske unge

- Torsdag aften har jo altid været en kedelig aften i Danmark, indtil ’Beverly Hills’ kom, for så blev det til en gå-i-byen-aften. Man samledes og så serien, og så gik man ud bagefter. Det er den serie, der har skabt "lille fredag" i Danmark, siger hun til DR Kultur.

Ifølge Karen Klitgaard Povlsen var serien med til at kickstarte tv-vaner, der på det tidspunkt var på et lavpunkt.

- I Danmark i starten af 90’erne var det faktisk sådan, at de 12-16-årige kun så omkring en halv times tv om ugen. Det eneste, der var til dem, var DR’s ungdomsudsendelser, men ’Beverly’ fik i den grad danske unge til at se tv, siger hun.

Udfordrer soap-opera genren

Redaktør på film og seriemagasinet close-up.dk, Tobias Bukkehave, kalder 'Beverly Hills 90210' for et ”popkulturelt mesterværk”. Det er især de første tre sæsoner af serien, som han mener er ”mesterlige”.